CELEX: 32015D0043(01)
Language: sl
Date: 2015-12-04 00:00:00
Title: Sklep Evropske centralne banke (EU) 2015/2332 z dne 4. decembra 2015 o postopkovnem okviru za odobritev obsega izdaje eurokovancev (ECB/2015/43)

12.12.2015   
            
            
               SL
            
            
               Uradni list Evropske unije
            
            
               L 328/123
            
         SKLEP EVROPSKE CENTRALNE BANKE (EU) 2015/2332
   z dne 4. decembra 2015
   o postopkovnem okviru za odobritev obsega izdaje eurokovancev (ECB/2015/43)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prvega stavka člena 128(2) Pogodbe,
   ob upoštevanju naslednjega:
   
               (1)
            
            
               Države članice, katerih valuta je euro (v nadaljnjem besedilu: države članice euroobmočja), imajo pravico izdajati eurokovance v obsegu izdaje, ki ga odobri Evropska centralna banka (ECB).
            
         
               (2)
            
            
               V primeru, ko se odpravi odstopanje v korist države članice, bi ta država članica morala imeti pravico sodelovati v postopku odobritve v letu pred prehodom na eurogotovino, tako da bi lahko uresničevala pravico izdajati eurokovance od dneva, ko postane država članica euroobmočja.
            
         
               (3)
            
            
               V skladu z zahtevo člena 5(4) Uredbe (EU) št. 651/2012 Evropskega parlamenta in Sveta (1) bi se morale izdaje zbirateljskih kovancev na skupni osnovi upoštevati v količini izdanih kovancev, ki jo odobri ECB.
            
         
               (4)
            
            
               Vzpostaviti je treba pravila o postopkovnem okviru za odobritev obsega izdaje kovancev.
            
         
               (5)
            
            
               Da bi države članice euroobmočja pridobile odobritev ECB, bi ji morale predložiti zahteve za odobritev.
            
         
               (6)
            
            
               Čeprav se lahko metodologije za ocenjevanje povpraševanja po kovancih med državami članicami euroobmočja v določeni meri razlikujejo, je treba ECB zagotoviti določeno minimalno raven informacij, na podlagi katerih lahko preveri povpraševanje za obseg izdaje kovancev, za katerega se zahteva odobritev.
            
         
               (7)
            
            
               Odobreni obseg izdaje kovancev se ne bi smel preseči brez predhodne odobritve ECB.
            
         
               (8)
            
            
               Da se državam članicam euroobmočja zagotovi dovolj časa za pripravo zahtevanih podatkov, bi moral ta sklep začeti učinkovati šele 1. januarja 2016 –
            
         SPREJEL NASLEDNJI SKLEP:
   Člen 1
   Opredelitev pojmov
   V tem sklepu se uporabljajo naslednje opredelitve pojmov:
   
               1.
            
            
               „tečajni kovanci“ in „spominski kovanci“ imajo enak pomen kot v členu 2 Uredbe Sveta (EU) št. 729/2014 (2);
            
         
               2.
            
            
               „zbirateljski kovanci“ imajo enak pomen kot v členu 1 Uredbe (EU) št. 651/2012;
            
         
               3.
            
            
               „obseg izdaje kovancev“ se nanaša na neto razliko med nominalno vrednostjo skupnega obsega eurokovancev, ki jih izda država članica euroobmočja, in skupnega obsega eurokovancev, ki se vrnejo tej državi članici euroobmočja v zadevnem koledarskem letu.
            
         Člen 2
   Letna zahteva za odobritev
   1.   Vsaka država članica euroobmočja vsako leto predloži ECB zahtevo za odobritev obsega izdaje kovancev, ki se pripiše tej državi članici v naslednjem letu. Zahteva se predloži najpozneje 30. septembra v letu pred letom, za katero se predloži zahteva.
   2.   Zahteva temelji na ocenjenem povpraševanju po kovancih v državi članici euroobmočja, ki zahteva odobritev, in razlikuje med tečajnimi in zbirateljskimi kovanci. Vsaka zahteva vključuje splošno obrazložitev metodologije, ki se uporabi za oceno povpraševanja.
   3.   Zahtevani obseg tečajnih kovancev lahko vključuje dodatno količino, ki presega ocenjeno povpraševanje, da se zagotovi razumna varnostna rezerva.
   4.   V zvezi s tečajnimi kovanci zahteva vključuje naslednje informacije:
   
               (a)
            
            
               obseg kovancev v obtoku po stanju 30. junija ali na drug datum v letu pred letom, za katero se predloži zahteva, ki se uporabi za oceno povpraševanja po kovancih za leto, za katero se predloži zahteva, v skladu z metodologijo, ki jo izbere država članica euroobmočja, ki zahteva odobritev;
            
         
               (b)
            
            
               vsi drugi ustrezni podatki, ki so potrebni za presojo zahteve države članice euroobmočja v skladu z metodologijo, ki jo izbere država članica euroobmočja, ki zahteva odobritev;
            
         
               (c)
            
            
               ali in v kolikšni meri zahtevani obseg vključuje dodatno količino v skladu z odstavkom 3; in
            
         
               (d)
            
            
               obseg izdaje kovancev, za katerega se zahteva odobritev.
            
         5.   Dodatne informacije v zvezi s tečajnimi kovanci, ki se predložijo, če so na voljo in jih država članica euroobmočja, ki zahteva odobritev, šteje za pomembne za utemeljitev zahteve za odobritev, lahko vključujejo:
   
               (a)
            
            
               ključne dejavnike, ki vplivajo na povpraševanje po kovancih na nacionalni ravni;
            
         
               (b)
            
            
               podrobnejše informacije o povpraševanju po kovancih, razčlenjeno po apoenih; in
            
         
               (c)
            
            
               ali in v kolikšni meri na povpraševanje po kovancih na nacionalni ravni vpliva povpraševanje po kovancih iz drugih držav članic euroobmočja.
            
         6.   V zvezi z zbirateljskimi kovanci zahteva vsebuje naslednje informacije:
   
               (a)
            
            
               celoten obseg izdaje zbirateljskih kovancev, merjen po skupni nominalni vrednosti, vključno s seznamom apoenov zbirateljskih kovancev; in
            
         
               (b)
            
            
               ali zahteva vključuje varnostno rezervo, ki omogoča, da se z zbirateljskimi eurokovanci obeležijo dogodki, ki še niso znani.
            
         7.   V primeru, ko je med Evropsko unijo in državo ali ozemljem, ki ni država članica Evropske unije, sklenjen sporazum o pravici te države ali ozemlja, da uporablja euro kot svojo uradno valuto (v nadaljnjem besedilu: monetarni sporazum), in ta monetarni sporazum državi ali ozemlju daje pravico izdajati eurokovance, se obseg izdaje kovancev s strani te države ali ozemlja doda k letni zahtevi države članice euroobmočja, ki je določena v monetarnem sporazumu.
   8.   V primeru, ko se odpravi odstopanje v korist države članice, ECB v letu pred prehodom na eurogotovino preuči zahtevo, ki jo ta država članica prostovoljno predloži v skladu z zahtevami tega člena, za odobritev obsega izdaje kovancev, ki se pripiše tej državi članici po prehodu na eurogotovino.
   9.   Svet ECB sprejme odločitev o odobritvi letnega obsega izdaje kovancev za euroobmočje pred koncem koledarskega leta pred letom, za katero se predložijo zahteve za odobritev.
   Člen 3
   Obveščanje in izredna zahteva za odobritev
   1.   Obseg izdaje kovancev, ki ga ECB odobri za vsako državo članico euroobmočja za koledarsko leto, se v tem koledarskem letu nikoli ne sme preseči brez predhodne odobritve ECB.
   2.   Države članice euroobmočja stalno spremljajo povpraševanje po kovancih. Če je verjetno, da bo dejansko povpraševanje po eurokovancih v državi članici euroobmočja preseglo odobreni obseg izdaje kovancev za zadevno koledarsko leto, ta država članica o tem nemudoma obvesti ECB.
   3.   Obvestilo vključuje naslednje informacije:
   
               (a)
            
            
               apoen ali apoene kovancev, pri katerih je povpraševanje večje od pričakovanega; in
            
         
               (b)
            
            
               podroben opis ključnih dejavnikov, ki so povzročili nepričakovano povečanje povpraševanja po kovancih.
            
         4.   ECB lahko v desetih delovnih dneh ECB po prejemu obvestila na operativni ravni, ki ne zahteva vključitve organov odločanja ECB, predhodno presodi obvestilo in da državi članici euroobmočja, ki jo je obvestila, nezavezujoče usmeritve. ECB lahko zlasti priporoči povečanje dodatnega obsega izdaje kovancev, kadar oceni, da večje povpraševanje po kovancih, navedeno v obvestilu, ne bo zadostovalo za izpolnitev dejanskega povpraševanja, kar bi lahko vodilo v kršitev obveznosti iz odstavka 1.
   5.   Če po izteku obdobja iz odstavka 4 še vedno obstaja povečano povpraševanje po kovancih, država članica euroobmočja brez nepotrebnega odlašanja predloži ECB izredno zahtevo za odobritev dodatnega obsega izdaje kovancev.
   6.   V izredni zahtevi za odobritev se določi predlagano povečanje obsega izdaje kovancev in navedejo podrobne informacije o ključnih dejavnikih, ki so povzročili nepričakovano povečanje povpraševanja po kovancih, ki ni bilo predvideno v letni zahtevi za odobritev.
   7.   Svet ECB o izredni zahtevi za odobritev sprejme posamično odločitev.
   Člen 4
   Začetek učinkovanja
   Ta sklep začne učinkovati 1. januarja 2016.
   Člen 5
   Naslovniki
   Ta sklep je naslovljen na države članice euroobmočja.
   
      V Frankfurtu na Majni, 4. decembra 2015
      
         
            Predsednik ECB
         
         Mario DRAGHI
      
   
   
      (1)  Uredba (EU) št. 651/2012 Evropskega parlamenta in Sveta z dne 4. julija 2012 o izdaji eurokovancev (UL L 201, 27.7.2012, str. 135).
   
      (2)  Uredba Sveta (EU) št. 729/2014 z dne 24. junija 2014 o apoenih in tehničnih specifikacijah eurokovancev namenjenih obtoku (UL L 194, 2.7.2014, str. 1).